Euroopan talous- ja sosiaalikomitean lausunto aiheesta "Ehdotus neuvoston asetus annettu Euroopan unionin solidaarisuusrahaston perustamisesta"

(KOM(2002) 514 lopullinen - 2002/0228 CNS)

(2003/C 61/30)

Euroopan unionin neuvosto päätti 25. syyskuuta 2002 Euroopan yhteisön perustamissopimuksen 159 artiklan kolmannen kohdan nojalla pyytää Euroopan talous- ja sosiaalikomitean lausunnon edellä mainitusta ehdotuksesta.

Euroopan talous- ja sosiaalikomitea nimitti 24. lokakuuta 2002 pitämässään 394. täysistunnossa Adalbert Kienlen yleisesittelijäksi ja hyväksyi seuraavan lausunnon. Äänestyksessä annettiin 80 ääntä puolesta 2:n pidättyessä äänestämästä.

1. Euroopan komission ehdotusten esittely

1.1. Keski-Euroopan äskettäinen tulvakatastrofi aiheutti valtavia vahinkoja ja huomattavia kustannuksia. Euroopan komissio onkin esittänyt ehdotuksen neuvoston asetukseksi Euroopan unionin uuden solidaarisuusrahaston perustamisesta. Solidaarisuusrahastosta on määrä tukea huomattavien luonnonmullistusten, teknologian aiheuttamien suuronnettomuuksien tai ympäristökatastrofien aiheuttamista vahingoista kärsineitä alueita jäsenvaltioissa ja jäsenyysneuvotteluja käyvissä maissa.

1.2. Uusi solidaarisuusrahasto poikkeaa olennaisesti rakennerahastoista ja muista olemassa olevista yhteisön välineistä. Tavoitteena on välittömän taloudellisen tuen antaminen katastrofista kärsineiden väestönosien, alueiden ja maiden elinolosuhteiden palauttamiseksi mahdollisimman normaaleiksi.

1.3. Varoja on ajanjaksona 2002-2006 määrä asettaa vuosittain käyttöön jopa miljardi euroa. Tuki myönnetään rahastosta asianomaisen maan pyynnöstä kertasuorituksena.

2. Euroopan talous- ja sosiaalikomitean huomiot

2.1. Euroopan talous- ja sosiaalikomitea kannattaa varauksetta komission ehdotusta.

2.2. Komitea tukee hankkeen erityistä kiireellisyyttä, jotta solidaarisuusrahasto voisi olla toiminnassa jo ennen vuoden loppua.

2.3. Keski-Euroopan tämänvuotisen tulvakatastrofin mittasuhteiden myötä on ilmennyt se kestämätön epäkohta, että vaikka EU:lla on käytössään välineitä avun tarjoamiseksi katastrofitilanteissa eri puolilla maailmaa, sillä ei ole vastaavia välineitä omien jäsenvaltioidensa avustamiseksi.

2.4. Komitea on sitä mieltä, että EU:n mahdollinen välitön apu on asianmukaista rajoittaa seuraaviin toimiin: infrastruktuurien ja palvelujen toiminnan välitön uudelleenkäynnistäminen energia-, vesi- ja jätevesihuollon, televiestinnän, liikenteen, terveydenhuollon ja opetuksen aloilla, tilapäismajoituksen järjestäminen, kulttuuriperinnön välitön suojelu sekä tuhoja kärsineiden luontoalueiden puhdistaminen. Komitea pitää läheisyysperiaatteen soveltamista oikeana ja tarkoituksenmukaisena myös katastrofialueilla.

2.5. Euroopan laajuinen organisoitu solidaarisuus voi olla kestävää vain, jos tukivälineiden käyttö on avointa ja jäljitettävissä. Näin ollen komitea kannattaa myös selkeiden vähimmäisrajojen asettamista tuen saamiseksi solidaarisuusrahastosta. Rajanylittävien katastrofien kohdalla asiaa täytynee kuitenkin pohtia uudelleen.

2.6. Komitea on tietoinen siitä, että Euroopan unioni on auttanut tulvista kärsineitä jäsenvaltioita ja ehdokasvaltioita nopeasti ja epäbyrokraattisesti jo olemassa olevilla yhteisön välineillä ja että Euroopan parlamentti on tukenut välittömiä avustustoimia. Niitä ovat etenkin maanviljelijöille annettu välitön apu, rakennerahastojen hyödyntäminen, Euroopan investointipankin lainatarjoukset tai Phare- ja Sapard-ohjelmien hyödyntäminen ehdokasvaltioissa.

2.7. Komitea arvostaa erityisesti sitä, että kansalaiset ja järjestäytynyt kansalaisyhteiskunta ovat osoittaneet tulvista kärsineillä alueilla ja jäsenvaltioissa esimerkillistä avuliaisuutta, solidaarisuutta ja yhteisvastuuta, mistä ovat osoituksena välitön naapuriapu, ihmisten pelastaminen ja eläinten evakuointi, patojen vahvistaminen, sadon pelastaminen ja raivaustyöt tai huomattavat raha- ja tavaralahjoitukset.

2.8. Komitean mielestä on ehdottomasti tutkittava pikaisesti, missä määrin ihmisen toiminta on vaikuttanut poikkeuksellisiin ilmasto-oloihin ja siten katastrofeihin, ja toimittava vastaavasti. Ennaltaehkäisevästä tulvien torjunnasta ja ilmastonsuojelusta on tultava uusia painopistealoja. Komitea voi vain yhtyä Euroopan parlamentille esitettyyn kannanottoon: "Vahinkojen välttäminen on aina tehokkaampaa ja edullisempaa kuin niiden korjaaminen(1)."

Bryssel, 24. lokakuuta 2002.

Euroopan talous- ja sosiaalikomitean

puheenjohtaja

Roger Briesch

(1) Komission jäsenen Michel Barnierin puhe Euroopan parlamentissa 3.9.2002 (Speech/02/362).